Predkladacia správa

	Predkladaný materiál nadväzuje na koncepciu vzdelávania vo verejnej správe, najmä na jej časť týkajúcu sa financovania vzdelávania vo verejnej správe, ktorú vláda SR schválila     uznesením č. 663 z 23. augusta 2000. V súlade s uvedenou koncepciou vzdelávania vo verejnej správe cieľom materiálu je navrhnúť legislatívne zabezpečenie minimálnej finančnej čiastky na vzdelávanie zamestnancov verejnej správy, a to na základe analýzy výdavkov na ich vzdelávanie v roku 1999. 
	Analýzu  výdavkov na vzdelávanie zamestnancov verejnej správy v roku 1999 podľa úlohy B.3. citovaného uznesenia vlády vypracovalo ministerstvo vnútra z podkladov predložených ústrednými orgánmi štátnej správy, krajskými úradmi a vybranými mestami a obcami. Podklady boli spracované podľa   metodiky vypracovanej ministerstvom vnútra. Podľa tejto metodiky sa sledovala štruktúra relevantných výdavkov na vzdelávanie, umožňujúca vypočítať celkové výdavky a ich percentuálny podiel  k  objemu vyplatených miezd. 
	Predložený materiál analyzuje samostatne výdavky ústredných orgánov štátnej správy, krajských úradov a okresných úradov  na vzdelávanie zamestnancov štátnej správy a zamestnancov a volených predstaviteľov  miest a obcí, ako aj výdavky vybraných miest a obcí na vzdelávanie svojich zamestnancov a volených predstaviteľov.  Zo získaných čiastkových výdavkov, uvedených  v jednotlivých tabuľkách prílohy materiálu, percentuálny podiel výdavkov na vzdelávanie zamestnancov štátnej správy k objemu vyplatených miezd v roku 1999 predstavoval 3,13 % a na vzdelávanie zamestnancov vybraných miest a obcí            1,31 %. Z analýzy vyplynul relatívne nízky podiel výdavkov krajských úradov a okresných úradov na vzdelávanie vlastných zamestnancov, čo potvrdila aj analýza vzdelanostnej úrovne týchto zamestnancov, vykonaná k 31. 12. 2000. 
	Súčasťou principiálneho riešenia financovania  vzdelávania podľa schválenej koncepcie bolo záväzné určenie objemu finančných prostriedkov na vzdelávanie, a to vo výške minimálne 1% z objemu vyplatených mzdových prostriedkov zamestnancov. Závery vykonanej analýzy potvrdzujú reálnosť tohto  riešenia, ktoré je premietnuté do predkladaného návrhu uznesenia vlády SR. 
	Predložený návrh sleduje zásadnú zmenu doterajšieho nesystémového riešenia, nevyžadujúceho účelovo vyčleňovať finančné prostriedky na vzdelávanie a zabezpečovať efektívnosť ich vynakladania. Akceptovanie tohto návrhu je súčasťou základných predpokladov realizácie schválenej koncepcie vzdelávania, akcentujúcich vo financovaní vzdelávania  tieto základné princípy: transparentnosť finančných tokov, povinnosť úhrady výdavkov na vzdelávanie subjektu, ktorý vzdelávanie požaduje, porovnateľnosť financovania vzdelávania v štátnej správe, územnej samospráve a ďalších inštitúciách verejnej správy. Návrh nevylučuje viaczdrojovosť financovania.
		Materiál bol zaslaný 23. 5. 2001 na medzirezortné pripomienkové konanie všetkým ministerstvám a ostatným ústredným orgánom štátnej správy, Najvyššiemu súdu Slovenskej republiky, Generálnej prokuratúre Slovenskej republiky, Slovenskému odborovému zväzu pracovníkov verejnej správy, Združeniu miest a obcí Slovenska, Únii miest a obcí Slovenskej republiky a všetkým krajským úradom, spolu 37  orgánom a organizáciám. O pripomienky  boli požiadaní aj členovia Medzirezortnej koordinačnej komisie MV SR pre vzdelávanie vo verejnej správe.
 	Stanovisko k materiálu zaslalo 33 účastníkov medzirezortného pripomienkového konania, z toho 23 bez pripomienok. Tiež väčšina členov Medzirezortnej koordinačnej komisie MV SR pre vzdelávanie vo verejnej správe vyjadrila pozitívne stanovisko, bez pripomienok. Vecné i formálne pripomienky ostatných účastníkov, ktoré neodporovali účelu  analýzy, boli zapracované do predkladaného materiálu. 
	Výsledky medzirezortného pripomienkového konania sú uvedené vo vyhodnotení pripomienkového konania. Nezapracované pripomienky, okrem pripomienky Ministerstva financií SR,  boli prerokované s ich predkladateľmi, ktorí v nadväznosti na to netrvali na ich zapracovaní. 
	Pripomienka MF SR, a to vynechať z návrhu uznesenia vlády úlohu zapracovať do novely zákona o ďalšom vzdelávaní povinnosť vyčleňovať prostriedky na ďalšie vzdelávanie najmenej vo výške 1 % z objemu vyplatených mzdových prostriedkov za predchádzajúci rozpočtový rok, bola predmetom rozporového konania dňa 28. 8. 2001. Výsledok rozporového konania je negatívny,  pretože ministerstvá vnútra a školstva trvajú na tom, že  pripomienka odporuje účelu predkladania materiálu a ministerstvo financií neustúpilo zo svojich pozícií. Z toho dôvodu sa materiál predkladá na rokovanie vlády SR s rozporom a s odporúčaním neakceptovať uvedenú pripomienku ministerstva financií.
	Predložený materiál nemá priamy vplyv na zamestnanosť a dopad na výdavky štátneho rozpočtu. Finančné prostriedky vyplývajúce z návrhu systémového riešenia účelovo vyčleňovať prostriedky na ďalšie vzdelávanie zamestnancov verejnej správy budú vyčíslené v návrhu novely zákona o ďalšom vzdelávaní.